1-es főút (Új-Zéland)
Az új-zélandi 1-es számú főútvonal (SH 1) Új-Zéland országos főútvonalainak a gerince, a szigetország leghosszabb és a legfontosabb főútja. Alapvetően észak-déli irányban halad át mindkét fő szigeten. Hossza az Északi-szigeten 1106 kilométer, a Déli-szigeten 941 kilométer, azaz összesen 2047 kilométer. A kilométer-számozás a két szigeten külön-külön északról dél felé halad. 

Az SH 1 legnagyobbrészt irányonként egy-egy sávon biztosítja a közlekedést a gépjárművek számára. Az előzések megkönnyítése érdekében sok rövidebb előző sávot építettek ki az úton. 2016-ig az egész út mintegy 6%-a lett kiépítve négysávos autópályának Auckland, Wellington, Christchurch és Dunedin nagyvárosok közelében.

Útvonala

Északi-sziget (SH 1N)
Az SH 1 északi-szigeti szakasza magába foglalja az egész ország legforgalmasabb szakaszait. Az SH 1N a Reinga-foktól indul, Új-Zéland legészakibb pontja közelében. 2010 áprilisáig ennek a végpontnak a közelében még nem volt az útnak szilárd burkolata, de akkor ennek a szakasznak a pormentesítése is befejeződött, és ezzel az 1-es főút teljes hosszában aszfaltburkolatot kapott. Az út innen az Aupouri-félsziget központi és keleti részén halad Kaitaia, Új-Zéland legészakibb városa felé. Ezután a Northland-félszigeten haladva eléri az Islands-öböl partját. Innen az út Whangarei, Northland legnagyobb városa felé folytatódik.

Az SH 1 ezután átkanyarog az alacsony, de nehezen járható Brynderwyn-hegyeken, majd eléri Warkworth települést a keleti part közelében. Puhoi mellett, a Hibiszkusz-part üdülővidékén a főútvonal fizetős autópályává szélesedik (Auckland Northern Motorway). Auckland külvárosainál az autópálya újra ingyenessé válik. Új-Zéland legnagyobb városában az út áthalad a híres Auckland Harbour Bridge-en, és elhaladva a városközpont mellett, elérkezik Új-Zéland legnagyobb csomópontjához, a Central Motorway Junction-hoz. E kereszteződéstől délre az útvonal Új-Zéland legforgalmasabb útja, mivel a legnagyobb városból itt vezet az út az ország legnagyobb része felé. Mercer településnél az út eléri a Waikato folyót, amit aztán 130 kilométeren át követ. Az út itt négysávos, neve Waikato Expressway, és egészen Cambridge városáig tart majd, de 2016-ban még csak egyes szakaszai készültek el.

A Waikato folyó mentén az út Taupo helységnél eléri a Taupói-tavat, majd ennek keleti partja mentén halad 50 kilométert Turangi településig. Itt dél felé fordulva felemelkedik az Északi-sziget vulkáni fennsíkjára, érinti a Tongariro nemzeti parkot és a Rangipo-sivatagot, elhalad a Ruapehu, Ngauruhoe és Tongariro vulkános mellett. Az út itteni szakaszát Desert Road-nak, sivatagi útnak is nevezik. Télen ezt a szakaszt gyakran lezárják hóakadályok miatt. A 794-es kilométernél az út eléri az 1074 méteres tengerszint feletti magasságot, az egész új-zélandi főút-hálózat legmagasabb pontját. Az út itt lép be a Manawatu-Wanganui régióba, és áthaladva egy katonai gyakorlóterepen, leereszkedik a Desert Road végéig, Waiouru településig.

Waiorutól az út továbbra is alapvetően déli irányban halad. Palmerston North nagyvárost 20 kilométerre nyugatra kerüli el, majd belép a Wellington régió egyre keskenyedő, a nyugati part menti síkságára. Porirua városa már a főváros körül konurbáció része a Porirua Harbour nevű természetes öböl partján. Itt a főút átalakul a Johnsonville-Pororua Motorway nevű autópályává, ami elvezet Wellington északi külvárosába. A fővároson belül az SH 1 forgalmát egyirányú utak hálózatán vezetik el egyrészt a kompkikötő, másrészt  a nemzetközi repülőtér felé, mely utóbbinál van az 1-es számú országos főútvonal északi-szigeti szakaszának, az SH 1N-nek a hivatalos végpontja.

Déli-sziget (SH 1S)
Az SH 1S a Déli-sziget legfontosabb, legforgalmasabb főútvonala.
Hivatalosan  Picton városában a vasútállomástól indul, és onnan egy kilométerre éri el a kompkikötőt, ahol az Északi-szigetről érkező gépjárműforgalom csatlakozik, illetve ahol a bérelt autókat felveszik az az autó nélkül átkelő utazók.

Innen a főút meredek emelkedő után átkel egy hegynyergen a Tuamarina folyó völgyébe, majd ebben haladva éri el a környék legnépesebb települését, Blenheimet, Marlborough régió fővárosát. Itt ágazik ki a Déli-sziget másik fontos főútvonala, a 6-os főút, ami főleg a nyugati partot tárja fel. Blenheim után az út egy darabon festői szőlőültetvények között halad, majd átszeli a Kaikoura hegység alacsony nyúlványait. Az út e szakaszáról időnként kilátás nyílik a Csendes-óceánra, illetve a partján lévő Grassmere-lagúnára, majd Kaikoura városa előtt és után az 1-es főút hosszabb szakaszokon a tengerpart közelében halad. Később az út a szárazföld belseje felé fordul, éles kanyarokkal kel át a Hundalee dombságon, majd kiérkezik a Canterbury-alföldre.

Christchurch felé közeledve az út autópályává válik (Christchurch Northern Motorway). A nagyváros centrumát északnyugat felől kerüli meg, közben érinti a repülőteret (Christchurch International Airport). Christchurch után az út újra kétsávosként folytatódik dél felé.

Rolleston településtől délre az SH 1 cskanem nyílegyenessé válik a Canterbury-alföld széles síkságán. A Rakaia folyón Új-Zéland leghosszabb közúti hídján halad át, mielőtt eléri Ashburton települést, majd az út visszafordul a tengerpart felé, amit Timarunál ér elm miután keresztezte a Rangitata folyót.

Timarutól délre az út szelíd dombvidéken halad, majd a Waitaki folyón átkelve belép Otago régió területére. Moerakinál a tengerparton a nevezetes kövek, a Moeraki-sziklák közelében halad el, közvetlen a tengerparton, majd eléri Palmerston és Waikouaiti településeit.

Dunedinhez közeledve az út több szakaszon négysávossá válik. A városon belül a főút forgalmát párhuzamos, egyirányúsított főutcákon vezetik át. Dunedintől délre az út négysávos autópályává válik (Dunedin Southern Motorway) egészen a 87-es főút kereszteződéséig. Ezután a Taieri és a Waipori folyók egymásba olvadó árterületein kiépített töltésen halad.

Balclutha településnél az út elhagyja a tengerpartot és nyugat felé fordul. Gore városánál az út keresztezi a Mataura folyót, majd annak a völgyében halad dél felé, és elér Invercargill városához, amelynek központjában újra találkozik 6-os főúttal, amelytől még a Déli-sziget északi részén vált el. Innen még dél felé halad tovább az út, hogy elérje Bluff városkát és ott az út végpontját.

Fő kereszteződések

Északi-sziget (SH 1N)

Déli sziget (SH 1S)

Jegyzetek

Fordítás

További információk

Új-Zéland útjai